Mosie van wantroue: Só sal die geheime stemmery plaasvind | Maroela Media
Baleka Mbete, speaker van die parlement tydens 2016 se staatsrede. (Skermskoot uit die regstreekse uitsending.)
Baleka Mbete, speaker van die nasionale vergadering (NV), het Maandag aangekondig dat 'n geheime stemming toegelaat sal word in Dinsdag se mosie van wantroue in pres. Jacob Zuma.
Moloto Mothapo, woordvoerder van die parlement, verduidelik hoe die prosedures vir die geheime stemmery Dinsdagmiddag sal verloop:
Voorbereiding vir die stemmery
Die lede van die NV sal die geleentheid gegun word om die mosie van wantroue te debatteer. Daarna sal die vergadering verdaag word sodat die lokaal vir die geheime stemmery voorberei kan word.
'n Klok sal gelui word om die lede terug te roep vir die stemmery en die deure van die NV sal tydens die stemmery gesluit wees.
Stembriewe en -busse
LP's sal 'n stembrief kry waarop die vraag waaroor gestem word gedruk is, asook die opsies ja, nee of geen stem.
Daar sal twee stembusse vir die stembriewe wees en vier stemlokale waarvan een rolstoeltoeganklik sal wees.
Die speaker sal daarop aandring dat die leë bokse aan die lede gewys word waarna dit voor hulle met kabels verseël sal word.
Proses van die stemmery
'n Kontrolelys met die lede se name sal vooraf voorberei word. Die lede sal in alfabetiese volgorde geroep word om stembriewe van die stemtafel te kom afhaal. Soos wat elke lid sy of haar stembrief neem sal die naam van die lid op die kontrolelys afgemerk word.
Die lede sal na een van die stemlokale gaan en met 'n duidelike kruis sy of haar opsie op die stembrief merk.
Elke teenwoordige lid moet stem en mag slegs een keer stem.
Sodra alle lede teenwoordig gestem het, sal die speaker aankondig dat die stembusse gesluit en verseël word. Die opening van die deksel van die stembus, waardeur die stembriewe gegooi is, sal dan ook verseël word.
Die speaker sal die sweep of 'n verteenwoordiger van elke party die geleentheid gee om 'n getuie te wees tydens die tellery van die stembriewe.
Die vergadering sal verdaag word sodat die stembriewe getel kan word.
Die kamer waar die stemme getel word sal deur die parlementêre beskermingsdienste gemonitor word, terwyl die stemme onder die toesig van die speaker en swepe of 'n verteenwoordiger van elke party sal plaasvind.
Elke stembrief sal in die teenwoordigheid van die speaker, swepe en partyverteenwoordigers oopgemaak, gesorteer, getel en geoudit word.
Die sekretaris van die NV sal die uitslag afteken voordat dit aan die speaker oorhandig sal word. Niemand anders as die speaker mag die resultate bekend maak voordat die speaker die uitslag van die stemmery aan die vergadering voorgelê het nie.
Daar sal nie enige elektroniese toestelle binne die telkamer toegelaat word nie.
'n Stembrief sal ongeldig verklaar word as dit nie gestempel is nie, as dit ongemerk is of as 'n lid sy of haar naam onderteken het of meer as een opsie met 'n kruis op die stembrief gemerk het.
Aankondiging van die resultate
'n Klok sal gelui word om die lede te laat weet dat sake weer hervat word waarna die speaker die uitslae aan die NV bekend sal maak.
Hoe word die stemuitslae gestoor?
Die stembriewe sal in 'n argiefkas gestoor word wat met kabelbande verseël en in 'n kluis gestoor is. Die argiefkas mag slegs op die bevel van die speaker of 'n hof oopgemaak word.